Predkladacia  správa 

Na základe uznesenia vlády Slovenskej republiky číslo 855  zo dňa 6. októbra 1999 bolo uložené ministrovi hospodárstva zabezpečiť účasť na zasadnutí a informovať o činnosti  2. Pracovného stola pre hospodársku obnovu, rozvoj a spoluprácu v rámci Paktu stability pre juhovýchodnú Európu.
V rámci zasadnutia Regionálneho pracovného stola sa dňa 7. júna 2004  uskutočnilo zasadnutie 2. Pracovného stola Paktu stability o hospodárskej  obnove, rozvoji a spolupráci v Portoroži, Slovinsko. Pri tej istej príležitosti sa uskutočnili zasadania aj ďalších dvoch pracovných stolov (boj proti organizovanému zločinu a parlamentný demokratický proces v krajinách juhovýchodnej Európy). Za Slovenskú republiku sa  akcie zúčastnil veľvyslanec Vladimír Lomen, národný koordinátor Paktu stability. 
Všetky zasadnutia sa niesli v duchu piateho výročia vzniku Paktu stability s tým, že bol konštatovaný pokrok v plnení jeho cieľov a zároveň boli zopakované rezervy tak na strane krajín juhovýchodnej Európy ako aj na strane medzinárodných organizácií a  krajín zainteresovaných na obnove tohto regiónu (donorské krajiny).
Záverom akcie bola len výzva všetkým zainteresovaným stranám, aby sa v realizácii cieľov Paktu stability angažovali s väčšou iniciatívou.